Document ID: 32004L0045

A Bizottság 2004/45/EK irányelve
(2004. április 16.)
a színezékeken és az édesítőszereken kívüli egyéb élelmiszer-adalékanyagokra vonatkozó különleges tisztasági követelmények megállapításáról szóló 96/77/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt élelmiszerekben felhasználásra engedélyezett élelmiszer-adalékanyagokra vonatkozó tagállami jogszabályok közelítéséről szóló, 1988. december 21-i 89/107/EGK tanácsi irányelvre [1], és különösen annak 3. cikke (3) bekezdésének a) pontjára,
az élelmiszerügyi tudományos bizottsággal folytatott konzultációt követően,
mivel:
(1) A színezékektől és az édesítőszerektől eltérő élelmiszer-adalékanyagokra vonatkozó különleges tisztasági követelmények megállapításáról szóló, 1996. december 2-i 96/77/EK bizottsági irányelv [2] meghatározza a színezéken és édesítőszeren kívüli egyéb élelmiszeradalékokról szóló, 1995. február 20-i 95/2/EK európai parlamenti és tanácsi irányelvben [3] említett adalékanyagok tisztasági követelményeit.
(2) Az élelmiszerügyi tudományos bizottság 2003. március 5-i véleményében arra a következtetésre jutott, hogy az alacsony molekulatömegű karragén jelenlétét minimálisra kell korlátozni. A 96/77/EK irányelvben az E 407 Karragénre és az E 407a (Feldolgozott eucheuma tengeri moszat)-ra megállapított jelenlegi tisztasági követelmények vonatkozó kritériumait ennek megfelelően módosítani kell.
(3) Szükséges a színezéken és édesítőszeren kívüli egyéb élelmiszer-adalékanyagokról szóló 95/2/EK irányelv módosításáról szóló, 2003. december 22-i 2003/114/EK európai parlamenti és tanácsi irányelvvel engedélyezett új adalékanyagok jellemzőit elfogadni: E 907 Hidrogénezett poli-1-decén, E 1517 Gliceril-diacetát és E 1519 Benzil-alkohol.
(4) Figyelembe kell venni a Codex Alimentarius-ban az élelmiszer-adalékanyagokra megállapított előírásokat és analitikai módszereket, melyeket az élelmiszer-adalékanyagokkal fogallkozó közös FAO/WHO szakértői bizottság (JECFA) szerkesztett meg.
(5) A 96/77/EK rendeletet ennek megfelelően módosítani kell.
(6) Az ezen irányelvben meghatározott intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 96/77/EK irányelv melléklete ezen irányelv mellékletének megfelelően módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. április 1-jéig megfeleljenek. A tagállamok haladéktalanul közlik a Bizottsággal ezeket a rendelkezéseket, valamint az e rendelkezések és az ezen irányelv közötti megfelelési táblázatot.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Azon 2005. április 1-je előtt forgalomba hozott vagy címkézett termékeket, amelyek nem felelnek meg ezen irányelvnek, a készletek kimerüléséig forgalomba lehet hozni.
4. cikk
Ez az irányelv az Európai Unió Hivatalos Lapjában való kihirdetését követő 20. napon lép hatályba.
5. cikk
Ennek az irányelvnek a tagállamok a címzettjei.
Kelt Brüsszelben, 2004. április 16-án.

Labels: 0
3
15
17